Let sa dal na oblohe sledovať aj zo Slovenska.

Americká spoločnosť SpaceX v stredu neskoro večer vyniesla na orbitu 60 vlastných družíc Starlink. Cez rovnomennú satelitnú konšteláciu, ktorá už pozostáva z celkovo 420 strojov, bude už tento rok poskytovať internetové pripojenie.

Zaujímavosťou je, že hoci nosná raketa Falcon 9 štartovala z Floridy, časť letu bolo možné voľným okom spozorovať aj zo Slovenska. Konkrétne vo fáze, kedy sa už desiatky družíc oddelili od druhého stupňa rakety.

Ten prvý včera absolvoval svoj už štvrtý let do vesmíru. Po splnení svojej časti misie sa vrátil na Zem, aby vertikálne pristál na autonómnej plošine v Atlantickom oceáne. Pre SpaceX to bol malý úspech, predošlé dve pristátia v rámci letov Starlink totiž nevyšli a firma Elona Muska tak prišla o dvojicu strojov.

Pozrite si celý záznam včerajšej misie Starlink:

Dôležité udalosti na videu vyššie:

Štart Falconu 9 – 14:00

Oddelenie 1. stupňa – 17:25

Odhodenie aerodynamického krytu – 18:00

Vypustenie 60 satelitov Starlink – 30:15

Pripomeňme, že podľa avizovaných plánov SpaceX chcela firma ponúkať prvé služby v oblasti Kanady a severu USA po tom, čo na obežnú dráhu dostane aspoň 420 strojov. To týmto letom dosiahla, avšak zatiaľ nie úplne. Satelity sa nachádzajú vo výške približne 360 kilometrov nad povrchom a až po skontrolovaní všetkých systémov sa za pomoci vlastného pohonu presunú na finálnu orbitu vo výške 550 km.

Zároveň, prvá skupina 60 satelitov bola testovacia a celkovo má SpaceX viacero strojov, ktoré sa pravdepodobne z rôznych dôvodov nedostanú na miesto určenia. Je tak možné, že potrebný bude ešte minimálne jeden ďalší let.

Na oblohe ich chce zamaskovať

SpaceX je dlhodobo kritizovaný kvôli problémom, aké má plánovaných 12-tisíc satelitov Starlinku spôsobiť v oblasti astronomických pozorovaní. Firma sa snaží nepriaznivé dopady zmierniť experimentovaním s úpravami nových „várok“ jej strojov.

Satelity by mali byť stále viditeľné, avšak nie tak výrazne a typicky len krátko pri východe slnka či pri jeho západe. Vo zvýšenej miere bolo v uplynulých dňoch možné po večeroch sledovať poslednú várku satelitov Starlink, ktoré sa dostali na obežnú dráhu minulý mesiac a aktuálne sú na ceste do vyššej časti atmosféry.

Elon Musk na Twitteri popísal, že za zvýšenou viditeľnosťou počas stúpania na finálnu orbitu môže uhol solárneho panelu jednotlivých družíc. Zároveň avizoval, že SpaceX pracuje na korekcii.

Taktiež prisľúbil, že vďaka priebežným zmenám budú ďalšie várky satelitov nenápadnejšie. Využívať majú upravený uhol solárneho panelu a taktiež tienenie, ktoré má zabrániť nadmernému odrážaniu svetla.

Tienenie má pozostávať zo špeciálnej tmavej peny, ktorá neovplyvňuje prenos rádiových vĺn. Disponovať ním má až let s poradovým číslom deväť (aktuálny mal číslo sedem).

Takto sa podarilo zachytiť 2. stupeň Falcona 9 aj so Starlinkom zo Slovenska:

Okrem vedeckých pozorovaní môže mať relatívna „nenápadnosť“ Starlinku aj iný prínos. Nemusí totiž byť takým okatým terčom konšpirátorom. Desiatky satelitov na oblohe totiž na seba upriamujú pozornosť – a to ich tam ešte nie sú plánované tisíce.

Už teraz Starlink niektorí konšpirátori (aj na Slovensku) opakovane spájajú s 5G sieťami a ich údajnou škodlivosťou – i napriek tomu, že v skutočnosti fungujú na úplne inej technológii (phased array). Veľmi ľahko sa tak môže stať, že projekt Elona Muska sa v dlhodobom horizonte stane predmetom ďalšej rozšírenej konšpirácie.